       На основу чл. 9. став 6. Закона о комуналним делатностима (''Сл. гласник РС'', бр. 88/2011 и 104/2016), чл. 10. став 1., чл. 11. став 1. тачка 6), чл. 22. и чл. 35. Закона о јавно-приватном партнерству и концесијама («Службени гласник РС“ бр. 88/2011, 15/2016 и 104/2016, у даљем тексту: ЗЈППК), члана 57. Закона о превозу путника у друмском саобраћају («Сл. гласник РС», бр. 68/15) и члана 2. и 4. Одлуке о начину обављања градског и приградског превоза путника на територији општине Књажевац (''Сл.лист општине Књажевац'', бр 17/2017), а у вези са  Концесионим актом за поверавање обављања делатности градско-приградског превоза путника на територији Општине Књажевац (''Сл. лист општине Књажевац'', бр. 16/2018), Општина Књажевац расписује
Ј А В Н И  П О З И В
за прикупљање понуда за поверавање обављања комуналне делатности градско-приградског превоза путника на територији Општине Књажевац- поступак доделе јавног уговора о јавно-приватном партнерству са елементима концесије, бр. 1/2018

1. Расписује се Јавни позив за прикупљање понуда за избор најповољнијег учесника за давање концесије за поверавање обављања делатности градско-приградског превоза путника на територији Општине Књажевац на период од 8 година- поступак доделе јавног уговора о јавно-приватном партнерству са елементима концесије, бр. 1/2018.

2. Предмет концесије је поверавање обављања делатности градског и приградског линијског превоза путника на територији општине Књажевац, у целини, једном приватном партнеру. Услуга се пружа на територији општине Књажевац, у обиму наведеном у конкурсној документацији. Уговор се закључује на период од 8 година. 

3. Право достављања понуда по јавном позиву, уређено је чланом 14. ЗЈППК, а имају га привредна друштва и друга правна лица (у даљем тексту превозници) која су регистрована за обављање делатности јавног линијског превоза путника у градско-приградском саобраћају и испуњавају услове утврђене Законом о превозу путника у друмском саобраћају и другим важећим законским прописима који уређују ову материју.

4. Градски и приградски превоз путника обављаће се на сталним линијама које су ближе дефинисане конкурсном документацијом, заједно са бројем полазака и повратака, километражом и другим елементима.

5. Обављање јавног линијског превоза путника поверава се на период од 8 година и биће ближе регулисанo закључењем јавног уговора о поверавању обављања делатности градског и приградског превоза путника на територији Општине Књажевац, којим ће бити регулисан и поступак раскида уговора пре истека времена на који је закључен и права и обавезе које из тога проистичу. Спроводи се поступак без претквалификације, у складу са чланом 35-41. ЗЈППК.

6. Средства за обављање градског и приградског линијског превоза путника на територији Општине Књажевац обезбеђују се у буџету Општине Књажевац. Превоз је бесплатан и доступан свим категоријама становништва, са напоменом да првенство у превозу имају ученици основних школа на територији Општине Књажевац.

7. Понуђач коме буде додељен уговор мора исти испуњавати у свему у складу са позитивним законским и другим прописима, актима општине, Концесионим актом за поверавање обављања делатности градско-приградског превоза путника на територији Општине Књажевац (''Сл. лист општине Књажевац'', бр. 16/2018), конкурсном документацијом и закљученим јавним уговором.

8. Понуђач је, поред испуњавања обавезних услова за учешће у поступку из члана 75. Закона о јавним набавкама (''Сл. гласник РС'', бр. 124/2012, 14/2015 и 68/2015), дужан да докаже испуњење финансијских, стручних, техничких, личних и еколошких услова за обављање комуналне делатности градског и приградског превоза путника на територији Општине Књажевац која се поверава јавним уговором, и то:

а) доказ у погледу испуњавања финансијских услова- да је понуђач у претходне три године (2015, 2016. и 2017. године) имао пословни приход не мањи од 150.000.000 динара, што се доказује извештајем о бонитету који издаје Агенција за привредне регистре, са билансом успеха и билансом стања, а који садржи податке за 2015, 2016. и 2017. годину,

б) докази у погледу испуњавања стручних услова:
1. Да има искуство у обављању линијског (градског и приградског) превоза путника најмање 3 године од дана објављивања јавног позива, односно да у истом периоду има закључена најмање 2 (два) уговора чији је предмет линијски (градски и приградски) превоз путника на територији јединице локалне самоуправе, као изабрани понуђач или члан групе понуђача, односно члан конзорцијума, од чега најмање један уговор о јавно-приватном партнерству са или без елемената концесије, а што се доказује достављањем фотокопија уговора,
2. Да понуђач поседује систем квалитета ISO 9001-систем управљања квалитетом и ОHSAS 18001- здравље и безбедност на раду, што се доказује достављањем сертификата ISO 9001 и ОHSAS 18001.

в) доказ у погледу испуњавања техничких услова: 

1. Да у власништву, закупу или лизингу има, односно користи укупно 21 аутобус, од чега 5 аутобуса која имају 44-53 седишта за седење и 13 малих аутобуса, који имају од 20 до 25 места за седење, као и возила у резерви са истим бројем седишта- један аутобус и два мала аутобуса, што се доказује фотокопијама читача саобраћајних дозвола- уколико као власник возила у саобраћајној дозволи није наведен понуђач или члан конзорцијума, потребно је доставити уговор о закупу или уговор о лизингу за то/та возило/а (за возила у власништву није потребно достављати доказе које се односе на основ стицања) и фотокопије регистрационих налепница за возила која се прилажу. Возила не могу бити произведена пре 01.01.2007. године, што се не односи на возила у резерви. 
2. Понуђач је дужан да обезбеди једно теретно возило (фургон) до 3,5 тона, за потребе сервисирања возила на терену, што се доказује саобраћајном дозволом и фотокопијом читача саобраћајне дозволе. Понуђач мора да има у својини и опрему за демонтажу и монтажу пнеуматика, као и машину за балансирање истих- што се доказује пописном листом, или ако је опрема набављена у 2018. години фотокопијом рачуна (фактуре). 
3. У погледу коришћења паркинг простора, потребно је да понуђач има у својини или у закупу паркинг простор на територији општине Књажевац у укупној површини од 30 ари, што се доказује одговарајућим уговором, овереним од стране нотара или надлежног суда. Уколико је основ коришћења паркинг простора уговор о закупу, исти мора да буде закључен на период од осам година и три месеца, уколико је закључен после објављивања јавног позива.
4. У погледу објекта за одржавање возила, потребно је да понуђач има у својини или у закупу или да користи по основу уговора о пословно-техничкој сарадњи на територији општине Књажевац радионицу за одржавање возила са минимум два канала, што се доказује одговарајућим уговором, овереним од стране нотара или надлежног суда. Уколико је основ коришћења радионице уговор о закупу, исти мора да буде закључен на период од осам година и три месеца, уколико је закључен после објављивања јавног позива. Уколико је основ коришћења уговор о пословно-техничкој сарадњи, исти не мора бити оверен.
5. Да је, у складу са чланом 92. Закона о заштити потрошача (''Сл. гласник РС'', бр. 62/2014 и 6/2016-др.закон), обезбедио коришћење бесплатног телефонског броја за давање информација везаних за ред вожње и осталих услуга које превозник треба да пружа- што се доказује уговором са једним од оператера из области телекомуникације који пружају услуге на територији Републике Србије.
6. Да на територији града Књажевца има у својини или у закупу пословни простор (инфо пулт, билетару и сл.) за давање непосредних информација везаних за ред вожње и вођење евиденције пријема и отпреме аутобуса у дневник пријема и отпреме аутобуса, у површини од најмање 12 м2, са коришћењем санитарног чвора, што се доказује одговарајућим уговором, овереним од стране нотара или надлежног суда. Уколико је основ коришћења пословног простора уговор о закупу, исти мора да буде закључен на период од осам година и три месеца, уколико је закључен после објављивања јавног позива.  

г) доказ у погледу испуњавања личних услова- да има најмање 21 лица у радном односу на неодређено или одређено време- возача аутобуса са ''D'' категоријом и да има једно запослено лице образовног профила – аутомеханичар за вршење дневне контроле техничке исправности возила, а што се доказује фотокопијом уговора о раду и фотокопијом oбразаца ''М-А'' (потврда о поднетој пријави на обавезно социјално осигурање) за возаче и аутомеханичара, фотокопије возачких дозвола за возаче; сведочанство или диплома за аутомеханичара (фотокопија).

д) доказ у погледу испуњавања еколошких услова- да понуђач поседује систем квалитета ISO 14001- систем управљања заштитом животне средине, што се доказује достављањем сертификата ISO 14001.

8а. Понуђач уз понуду прилаже и оригиналну банкарску гаранцију за озбиљност понуде у износу од 300.000,00 динара, издату од стране пословне банке, као средство финансијског обезбеђења за озбиљност понуде. Понуђач уз понуду прилаже и оригинално писмо о намерама за издавање банкарске гаранције за добро извршење посла  у износу од 1.000.000,00 динара, издато од стране пословне банке. Изабрани понуђач је у обавези да при ступању на снагу уговора достави наручиоцу банкарску гаранцију за добро извршење посла у износу од 1.000.000 динара. Више о средствима обезбеђења наведно је у конкурсној документацији.

9. Критеријум за избор најповољније понуде је најнижа понуђена цена. 

10. Рок за доношење одлуке о избору најповољније понуде, односно одлуке о поништају поступка давања концесије, износи 30 дана, а почиње да тече даном истека рока за достављање понуда. Давалац концесије ће у року од три дана од истека рока за доношење одлуке о избору најповољније понуде, односно одлуке о поништају поступка давања концесије, послати исту сваком понуђачу путем електронске поште и без одлагања је објавити на Порталу јавних набавки и на интернет страници www.knjazevac.rs , што се има сматрати доставом обавештења о исходу поступка.

11. Правна заштита у поступку доделе јавног уговора обезбеђује се у складу са законом којим се уређују јавне набавке.Свако лице које је заинтересовано за учешће или које учествује у поступку доделе јавног уговора може Републичкој комисији за заштиту права у поступцима јавних набавки, преко наручиоца, поднети захтев за заштиту права током поступка, у роковима рописаним у Закону о јавним набавкама, а против одлука јавног тела које спроводи поступак. Рок за подношење захтева за заштиту права против одлуке о избору најповољније понуде, односно одлуке о поништају поступка давања концесије износи 10 дана од дана објављивања одлуке на Порталу јавних набавки. Јавни уговор о концесији не може се потписати пре истека мировања, који  износи 15 дана од дана достављања одлуке о избору најповољније понуде сваком понуђачу у поступку и по испуњености других услова, у складу са прописима и актима. Адреса Републичке комисије за заштиту права у поступцима јавних набавки је: Влада Републике Србије, Републичка комисија за заштиту права у поступцима јавних набавки, Немањина 22-26, Београд.

12. Заинтересовани понуђачи могу преузети конкурсну документацију у просторијама Општинске управе Књажевац, ул. Милоша Обилића 1, у канцеларији бр. 33, радним данима у времену од 8 до 14 часова. Конкурсна документација се може преузети након достављања
доказа о уплати износа од 5.000,00 динара на текући рачун број 840-745151843-03, модел 97 –са позивом на број 60-045, са назнаком – откуп конкурсне документације

Увид у Конкурсну документацију се може обавити у просторијама Општинске управе Књажевац, ул. Милоша Обилића 1, у канцеларији бр. 33, радним данима у времену од 8 до 14 часова, уз достављање доказа о уплати износа од 2.000,00 динара на текући рачун број 840-745151843-03, модел 97 –са позивом на број 60-045, са назнаком – увид у конкурсну документацију.

[bookmark: _GoBack]Сва додатна обавештења у вези са преузимањем или увидом у конкурсну документацију могу се добити у канцеларији бр. 33 на број телефона 019/731-623, лок. 141. Особа за контакт Марко Ристић.

13. Јавни позив је објављен у ''Службеном гласнику РС'', бр. 62/2018 дана 10.08.2018. године, као и у средству јавног информисања ''Српски телеграф'', на интернет страници Општине Књажевац и на Порталу јавних набавки. Рок за достављање понуда je 19.10.2018.године до 10 часова. Понуде се достављају лично или путем поште у затвореним ковертама са назнаком: ''ПОНУДА ЗА ОБАВЉАЊЕ ДЕЛАТНОСТИ ЛИНИЈСКОГ (ГРАДСКОГ И ПРИГРАДСКОГ) ПРЕВОЗА ПУТНИКА НА ТЕРИТОРИЈИ ОПШТИНЕ КЊАЖЕВАЦ У ПОСТУПКУ ДОДЕЛЕ ЈАВНОГ УГОВОРА О ЈАВНО-ПРИВАТНОМ ПАРТЕРСТВУ СА ЕЛЕМЕНТИМА КОНЦЕСИЈЕ, БР. 1/2018- НЕ ОТВАРАТИ'', на адресу: Општина Књажевац, ул. Милоша Обилића 1. На полеђини обавезно написати: назив понуђача, адресу понуђача, број телефона, особу за контакт. Понуде морају да буду на српском језику и ћириличном писму, осим у оном делу понуде где подаци морају да се унесу на латиничном писму (регистарске ознаке возила и сл.). 

14. Јавно отварање понуда Комисија ће извршити истог дана по истеку рока за достављање понуда у 11 часова у просторијама Општине Књажевац, ул. Милоша Обилића 1 канцеларија број 1 или 9. Представник понуђача може присуствовати јавном отварању понуда при чему мора имати овлашћење оверено и потписано од стране овлашћеног лица.

Број: 404-72/2018-01
Књажевац, 17.08.2018. године

Стручни тим за припрему пројекта о поверавању обављања комуналне делатности градског и приградског превоза путника на територији општине Књажевац, по моделу јавно-приватног партнерства са или без елемената концесије и обављања осталих послова – 
Комисија за спровођење поступка јавно-приватног партнерства са елементима концесије за избор приватног партнера за поверавање обављања комуналне делатности градско-приградског превоза путника на територији Општине Књажевац
